**Achievement of priorities**

Priority 1: Development of relevant and high-quality skills and competences

Priority 2: Social inclusion

Dániában a kiváltás folyamata ezelőtt 30 évvel közvetetten az emberi jogi mozgalmak hatására indult el, közvetlenül viszont a mamutintézményekben élő fogyatékos személyek hozzátartozói és az intézményekben dolgozó pedagógusok és szociális szakemberek kezdeményezésére. A társadalmi integráció ma is a dán fogyatékos-ellátás központi prioritása. A projektben részt vevő magyar és román szakemberek ebbe pillanthattak be, ezt a jó gyakorlatot tanulmányozhatták. A konkrét módszerek és eszközök mellett a pozitív, elfogadó, tiszteletre épülő emberszemlélet, az erőforrásokra építő, elismerő pedagógia, az egyén jogait figyelembe vevő és az önrendelkezés magas fokát biztosító ellátás mély benyomást tett és megváltoztatta a résztvevők hozzáállását, gondozottjaikhoz fűződő viszonyát. Természetesen egyelőre apró lépésekben, de intézményi szinten jobban megvalósul a gondozottak bevonása az őket érintő döntésekbe, jobban érvényesül az egyénre szabott ellátás, a foglalkoztatás terén az aktív részvétel és az értelmes tevékenységek bevezetése. A rehabilitációs szemlélet gyakorlati megvalósítása hozzájárul a gondozottak önállóbbá válásához, és ezzel életminőségének javításához és társadalmi integrációjához.

A magyar és román intézményekben a munkaerőhiány, a szociális területen dolgozók anyagi és társadalmi megbecsültségének hiánya komoly kihívások elé állítják a vezetőket és dolgozókat. A nagy létszámú intézményekben csakúgy, mint a kisebb létszámú lakóotthonokban vagy támogatott lakhatásban a magas támogatási igényű személyek mindennapi rehabilitációja, fejlesztése ezért nemcsak elkötelezettséget, hanem nagyon magas szintű szakmai felkészültséget is igényel, amivel ellensúlyozható az anyagi eszközök és a humán erőforrás hiánya. A projekt során a résztvevő szociális ápoló-gondozók, gyógypedagógusok és szociális szakemberek erre nagyon jó példákat láthattak Dániában. Elsősorban nem a szakmai tudás, hanem a szakmai tudatosság (vagy tudatos szakmaiság), a rendszeres önreflexió, a szakmaközi teammunka, a hatékony munkaszervezés, a belső információáramlás és kommunikáció, a szakmai eredmények és történések folyamatos dokumentációja és elemzése, a pedagógiai eszköztár konzekvens alkalmazása, a minőség-ellenőrzés és visszacsatolás az, amit a projekt során elsajátítottak, és ezzel szakmaiságukat egy magasabb szintre helyezték. Mivel a projektben minden szint (vezetők, középvezetők, szakemberek, ápoló-gondozók) részt vett, így a szakmai fejlődés komplexen, intézményi szinten valósulhat meg.